
Om denne boka

Det finst mange kryssande krav og forventningar til dei som jobbar innan barnevern. Denne. boka om profesjonsetikk handlar nettopp om det; om korleis ein kan finne fram til best mogleg handlingsval når situasjonar blir vanskelege og tvilen melder seg.

I første del av boka blir det gjort greie for profesjonsetikk generelt; for etiske nøkkelomgrep, teoriar og tenkemåtar. Her blir også etiske refleksjonsmodellar gjennomgått, og forfattarane viser korleis systematisk refleksjon kan hjelpe oss i vanskelege situasjonar.

Andre del av boka går inn på typiske etiske utfordringar ein kan møte som barnevernspedagog. Etter ein gjennomgang av bakgrunnen for dagens organisering av barnevernet og faglege normer og verdiar tar forfattarane for seg typiske dilemma i dette arbeidsfeltet. Slike dilemma handlar ofte om interessemotsetningar, som mellom barnets interesser på den eine sida og vaksnes interesser på den andre, eller mellom omsynet til enkeltindividet på den eine sida og samfunnets interesser på den andre. Boka presenterer fleire aktuelle case og viser korleis ein kan arbeide med etisk refleksjon for å komme fram til gode handlingsval i desse situasjonane.


JAN STORØ OG EINAR AADLAND

Profesjonsetikk for barnevernspedagogar

Forord

Profesjonsetikk for barnevernspedagogar dreier seg om korleis profesjonen møter barn, ungdom, foreldre og omgivnadene dei er ein del av, i komplekse og ofte fleirtydige situasjonar der det ikkje alltid finst klare svar på korleis ein skal handle og prioritere. I arbeidet med å løyse, redusere og førebygge personlege og sosiale problem rettar ein som barnevernspedagog merksemd mot både individ og samfunn, og dette får også konsekvensar for kva for nokre profesjonsetiske problemstillingar som er særleg viktig for profesjonen. Vidare er samfunnsmandatet til barnevernsarbeidet todelt. På den eine sida pliktar barnevernspedagogen å vareta individet sine rettar, utøve profesjonell hjelp og å vise solidaritet med individ og grupper i sårbare livssituasjonar. På den andre sida skal barnevernspedagogen forvalte fellesskapets normer for eit godt barneliv og bidra med samfunnsmessig styring og kontroll. Dette doble samfunnsmandatet kjenner vi som spenningsfeltet hjelp og kontroll. Barnevernspedagogen må vere særleg bevisst korleis den makta ein har i kraft av yrkesrolla, speler seg ut i kontakt med menneske i sårbare livssituasjonar. Etisk kompetanse er å kunne identifisere etiske problemstillingar, å kunne reflektere over dei og til sist å kunne handtere dei i praktisk handling.

Profesjonsetikk handlar derfor om både store og små problemstillingar i praksisfeltet. Eit svar på spørsmålet om korleis ein skal handtere utfordringar i barnevernsarbeid, er at «vi har lover, profesjonsetiske dokument, fagkunnskap og gode rutinar som viser kva ein skal gjere i slike situasjonar». Men det er ikkje nok, og på langt nær ei fullstendig liste over alt det som påverkar vurderingar og faktiske handlingar. Det finst ei omfattande sky av uformelle reglar, oppskrifter for korleis barn skal behandlast, og sterke moralske forventningar som har stor innflytelse på kva og korleis ein handlar. Dette «tillegget» av allmenne verdiar og sosiale normer kan skape forvirring – noko som er tydeleg når ein ser kor forskjellig barnevernspedagogar handlar og oppfører seg i elles «like» situasjonar – men er også ein ressurs å bygge på for å nå fram til målet: godt skjønn og kloke vurderingar. Med denne boka ønsker vi å vise kor viktig fortolkinga av situasjonen er, kor avgjerande refleksjonen over verdiar, makt- og samfunnsstrukturar og handlingsalternativ er, og korleis dette legg grunnlaget til å handtere situasjonen i praktisk handling.

Profesjonsetikken har derfor til sjuande og sist tre mål: å gi barn, ungdom og foreldra deira forsvarleg hjelp, å sørge for å bygge tillit til utøvinga av barnevernsarbeid i befolkninga og å bevare sjølvrespekten hos den enkelte tilsette i barnevernet. At dei som møter barnevernets arbeid, har tillit til barnevernspedagogar, er heilt avgjerande. Og barnevernspedagogar som kan stå inne for dei handlingane dei utfører i arbeidet sitt, er gjerne fagleg og etisk reflekterte barnevernspedagogar.

Etisk refleksjon kan gjerast på mange måtar og utførast på mange nivå. For å utvikle ferdigheit og kompetanse i etisk refleksjon, treng ein å prøve seg over tid på praktisk etisk refleksjon i konkrete etiske dilemma. Sidan all ferdigheitsutvikling krev øving, er det laga ein film som viser korleis etisk refleksjon etter metoden «Mitt dilemma» kan sjå ut i praksis. Metoden er presentert i kapittel 5, og filmen kan sjåast på Youtube under tittelen Profesjonsetikk : etisk refleksjon i praksis.

Kapittel 1–5 er skrivne av Einar Aadland. Her kan du lese om fundamentet og bakgrunnen for profesjonsetikken og metodar til å handtere etiske problemstillingar. Kapittel 6–12 er skrivne av Jan Storø. Desse kapitla handlar om profesjonsetikk i fagleg praksis; utvikling av profesjonsetikken, grunnleggande verdiar som faget forvaltar, etiske problemstillingar ein kan møte i yrkeskvardagen, og forskingsetikk.

Vi vil takke fagpersonar og kollegaer som har bidratt med kloke og konstruktive innspel. Ellen Galaasen og Alicja Olkowska må takkast spesielt. Ei særskild takk går også til Nils Gilje for nyttige og innsiktsfulle kommentarar og Samlagets Beate Homlong for hennar støtte, grundige gjennomlesingar og innspel og faste og samtidig tolmodige leiing av skriveprosjektet.

Oslo september 2023


Scenario

Bendik jobbar som miljøarbeidar på Furuskogen skule. Han har ansvar for det sosiale miljøet på skulen saman med to andre miljøarbeidarar. Bendik er barnevernspedagog, og dette er hans første jobb etter avslutta utdanning. Han liker seg godt og synest jobben er meiningsfull og givande.

På fritida er Bendik trenar for eit lag med niåringar i den lokale fotballklubben. Ei av jentene han kjenner frå jobben på skulen, Juni, er med på laget han trener. Ho er ei open og kvikk jente, men ho har også nokre utfordringar. I det siste har han særleg lagt merke til at ho kan vere oppfarande under treningane og det kan gå ut over dei andre jentene på laget. Noko av det same har han sett i skulegarden. Iblant har han snakka med Juni når han har treft henne på skulen, men han har framleis ikkje fått eit tydeleg inntrykk av korleis ho har det. Bendik kjenner også far til Juni, Andreas, litt. Han er trenar for eit ungdomslag i den same klubben. Saman med andre trenarar har dei tatt ein øl eit par gonger, men han kjenner elles ikkje Andreas spesielt godt.

Ein dag får han beskjed om å komme og ta ein prat med rektor. Ho seier at barnevernstenesta i kommunen undersøker forholda til ei av jentene på skulen, nemleg Juni. Rektor fortel at skulen har fått ei skriftleg oppmoding om opplysningar. Bendik kjenner rutinane i barnevernstenesta, for han var i praksis der då han var student. Han veit at dei ikkje kan innhente opplysningar frå andre utan samtykke frå foreldra. Derfor skjønar han at foreldra til Juni har samtykt til førespurnaden frå barnevernstenesta. Rektor ber Bendik gi informasjon om jenta til sosiallæraren, som dernest formulerer ei tilbakemelding til barnevernet.

I tida som kjem, er Bendik meir merksam på Juni, både på skulen og under treningane. Han merkar at jenta har endra seg. I det siste har han sett fleire situasjonar der ho har verka nedfor. Han har ikkje så mykje tid til å tenke på dette under treningane, men eit par gonger ser han tydeleg at noko ikkje er heilt på plass med henne i skulegarden. Når han spør henne, svarar ho ikkje, men går til ein annan del av skulegarden. Ein gong, etter treninga når ho ventar på at faren skal komme og hente henne, spør han om det går bra. Akkurat då kjem faren, og situasjonen blir litt pinleg. Bendik kjenner seg dum; han er ikkje på jobb no, men måten han spurde på, har han lært i utdanninga. Han håpar Andreas ikkje lar seg merke med noko. Men på same tid ser han at Andreas tar dottera bestemt i armen og leier henne raskt til bilen.

Bendik blir gåande og tenke på den situasjonen han er kommen i. Han veit at det er noko med Juni som ikkje er bra. Som trenar føler han at det er vanskeleg å gjere meir enn å leie treninga på best mogleg måte. På skulen, derimot, kan han kanskje forsøke å snakke meir med henne. Men noko held han igjen. Han vil helst ikkje komme i klammeri med Andreas, som han ser opp til. Andreas er ein einar i klubben. Han er på talefot med alle og har dessutan hatt suksess med laget sitt i Norway Cup. Dei er også ein del av det same nabolaget og bur berre eit par kvartal frå kvarandre.

Nokre dagar seinare får Juni eit kraftig gråteanfall midt under treninga. Ho klamrar seg til Bendik og vil ikkje gi slepp på han. Han merkar at ho har behov for den kontakten dei har der og då, sjølv om ho ikkje seier meir enn at ho ikkje vil trene meir den dagen. Det endar med at Bendik ber dei andre jentene på laget fortsette resten av treninga på eiga hand.

Etter kvart roar Juni seg ned, og han følger henne inn i garderoben, der ho rekk å skifte før mora kjem for å hente henne.

Bendik er veldig usikker på kva som er rett å gjere. Han kjenner på at Juni har vendt seg til han for å få hjelp, men at han ikkje har gjort anna enn å trøyste henne. Skal han spontant snakke med mora, no når ho er der? Eller er det rett å ta ein prat med Andreas, som han i alle fall kjenner litt frå før? På den andre sida er han ikkje på jobb som barnevernspedagog når han utfører trenarjobben. Han kan også ta kontakt med Juni på skulen og forsøke å få ein ordentleg prat med henne der om kva som hende på treninga. Eller er det kanskje betre å snakke med rektor og be om råd? Eller skal han ringe barnevernstenesta og informere dei om dei siste hendingane? Bendik spør seg kor alvorleg bekymring han skal ha før han gjer noko.


Innleiing

Av og til kjem ein i tvil – alvorleg tvil. Skal du varsle leiinga om mistanken din om at ein kollega er rusa på jobb, skal du irettesette ein kollega som skjeller ut ein forelder for ein bagatell, skal du utføre ei pålagd arbeidsoppgåve du meiner er i strid med profesjonelle ideal og ditt eige samvit? Arbeidskvardagen kan vere full av vanskelege dilemma. Ei viss hjelp til å velje rett kan ein få ved å sjå på lover og reglar. Men rett som det er, melder tvilen seg likevel – kanskje nettopp denne situasjonen er spesiell, eller kanskje det finst fleire reglar som kolliderer og drar i kvar si retning?

Fagområdet som tar for seg tvilssituasjonar og vanskelege handlingsval, heiter etikk. Etikken tar for seg korleis ein kan identifisere eit moralsk dilemma, korleis ein kan reflektere systematisk og velgrunna over situasjonen, slik at ein er i stand til å handtere etiske problemstillingar i praksis.

I utdanninga lærer ein kva som er god fagleg praksis, ein tileignar seg vitskapleg kunnskap, trener på situasjonar ein kjem til å møte som profesjonell, og korleis ein som god profesjonsutøvar skal møte medmenneska sine. Men tilværet lar seg ikkje programmere slik at alle situasjonar er føreseielege. Vi blir stadig overraska når livet gjer uventa brå kast. I slike situasjonar treng barnevernspedagogen godt skjønn, klokskap og dømmekraft, slik at ein ikkje mistar hovudet og handlar i panikk eller følger ein regel som var meint for noko heilt anna.

Det overordna målet for profesjonsetikken kan delast inn i tre delmål. Det første målet tar utgangspunkt i korleis ein oppfattar ein situasjon; ofte kan noko som er moralsk problematisk, vere tilslørt av vane og sløvande rutinar. Det første målet med boka er derfor å gi lesaren omgrep og teoriar til å «sjå» med, slik at etiske problem kan bli oppdaga og sette ord på. Etisk kompetanse er blant anna å lære seg etikken sitt språk – det vil seie synsvinklar og teoriar som gjer oss i stand til å sjå verdikonfliktar – og hjelpe oss til å sjå kva som er godt og gale rundt oss. Etikkspråket er som eit spesielt innretta verdiblikk som hjelper til å oppdage kva for nokre verdiar som er involverte i situasjonen. Eit anna ord for dette er etisk sensitivitet.

Mål nummer to er at du som student utviklar ferdigheiter i å reflektere over etiske problem. Etisk sensitive og kritiske fagutøvarar kan oppdage moralske verdikonfliktar i profesjonelle praksissituasjonar. Men kva så? Like viktig er det korleis ein går vidare med saka. Målet er å rå over eit etisk refleksjonsrepertoar der ein kan sortere, argumentere og grunngi kva som er den beste handlinga i situasjonar ein står overfor i arbeidskvardagen. Ved å utvikle praktisk ferdigheit i å bruke etiske refleksjonsmodellar styrker ein både etisk innsikt og moralsk handlag; ein blir i stand til å handtere etiske problemstillingar. Etisk reflektert handtering av ei sak gjer det også lettare å rapportere i ettertid kva som skjedde, og kvifor ein valde å gjere det ein gjorde.

Det tredje og siste, men kanskje viktigaste målet er å utvikle godt etisk skjønn. Møte mellom menneske er så komplekse og samansette at det er nesten umogleg å fange inn alle trådane og vilkåra som fargar situasjonen. Dette er særleg tydeleg når den vaksne profesjonsutøvaren møter barn, barn på ulike modningsnivå. Derfor er barnevernspedagogen rett som det er, lite førebudd på det som møter ein i kvardagen, trass i fagleg kompetanse. Ein opplever overraskande og unike utfordringar i jobben – som i livet elles. Viktige verdiar kan kollidere, og vanlege normer (reglar) for rett og gale kan bli problematiske. Klokskap, dømmekraft og skjønn – evna til å gjere kloke vurderingar når situasjonar blir uoversiktlege – er derfor kjernen i etisk kompetanse.

Etikk har etablert seg som eit stadig meir vesentleg fagområde i profesjonsutdanningane i løpet av dei seinare tiåra. Etikk er likevel meir enn eit fag blant fleire andre; det handlar først og fremst om å sjå profesjonell praksis i eit heilskapleg perspektiv. Etisk kompetanse er ei blanding av fagkunnskap, praktisk ferdigheitskunnskap og moralsk handlingsklokskap – kunnskapsformer vi skal komme tilbake til seinare. Den som leitar etter klare svar og ferdige oppskrifter i klassiske dilemmasituasjonar, vil leite fånyttes. I staden er ønsket at lesaren kan bli litt tryggare, klokare og meir reflektert i møte med spekteret av menneskelege utfordringar i eigen praksis.

Boka er bygd opp slik at vi i kapittel 1 først gir ei innføring i kva som kjenneteiknar ein profesjon, og vidare kva slags rolle profesjonsetikken speler i utviklinga av profesjonell praksis. Etikk er eit gammalt fagområde, og i kapittel 2 gjer vi greie for nøkkelomgrep i etisk refleksjon. Det første steget i profesjonsetisk praksis består i å faktisk kunne identifisere moralske problemstillingar, noko som blir drøfta i kapittel 3. Kapittel 4 gir eit djupare innblikk i etiske teoriar. Dei kan vekke gjenkjenning, men også gi ny innsikt i korleis ein kan grunngi profesjonsetiske val. Kapittel 5 rundar av den første delen av boka med å presentere etiske refleksjonsmodellar. Desse modellane er meinte som hjelpeverktøy for systematisk refleksjon rundt utfordringar som sosialarbeidarar kan møte i praksiskvardagen.

I kapittel 6–12 blir merksemda retta mot profesjonsetikken i barnevernsarbeid. I kapittel 6 beskriv vi innleiingsvis profesjonsetikk for barnevernspedagogar som både ein del av allmennetikken og som særeigen for barnevernsfeltet. Kapittel 7 handlar om den historiske framveksten av barnevernet, basert på ideen om at barn treng særleg beskyttelse i samfunnet. I kapittel 8 ser vi nærmare på nokre av verdiane for barnevernsarbeid saman med andre omgrep som ofte vert nytta i profesjonsetisk refleksjon i praksisfeltet. Kapittel 9 diskuterer det normative fundamentet for profesjonsetikken, mens vi i kapittel 10 reflekterer rundt spenningsforholdet som ligg i å vege ulike omsyn mot kvarandre. Vi avsluttar kapittelet med å løfte desse ideane inn i to konkrete dilemmasituasjonar. I kapittel 11 drøftar vi problemstillingar som spring ut av eit blikk på barnevernet som samfunnsinstitusjon. Det siste kapittelet, kapittel 12, dreier seg om forskingsetikk. Her rettar vi merksemda mot barnevern som forskingstema og introduserer nokre av dei sentrale forskingsetiske føringane som er gjeldande når det blir forska på barn, eller når barn er involverte i forsking.

